ESSO รูด 7% วิตกหยุดซ่อมหน่วยกลั่นน้ำมัน 40 วัน
ESSO รูด 7% วิตกหยุดซ่อมหน่วยกลั่นน้ำมัน 40 วัน กำลังการผลิตหาย 2.32 ล้านบาร์เรล
2 พ.ค. 2560

ผู้สื่อข่าวรายงานว่า ราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ปิดตลาดภาคเช้าราคาอยู่ที่ 10.80 บาท ลบ 0.90 บาท หรือ 7.69% สูงสุดที่ 11.50 บาท ต่ำสุดที่ 10.60 บาท มูลค่าซื้อขายที่ 427.50 ล้านบาท ขณะที่ดัชนีตลาดหุ้นไทยโดยรวมบวก 0.01%

โดยราคาหุ้น ESSO ปรับตัวลงในวันนี้หลังจากที่บริษัทแจ้งจะหยุดดำเนินการผลิตในหน่วยบำบัดกำมะถันในน้ำมันดีเซล 3 (Gasoil Hydrofiner) หน่วยเพิ่มค่าออกเทน (Continuous Catalytic Reformer) และ หอกลั่นน้ำมันดิบ 1 (Atmospheric Pipestill) ตามแผนการซ่อมบำรุงของบริษัทเพื่อเพิ่มประสิทธิภาพและเพื่อบำรุงรักษาอุปกรณ์ให้คงทนและปลอดภัยในการใช้งานของหน่วยกลั่น เป็นระยะเวลา 40 วัน ตั้งแต่วันที่ 2 พฤษภาคม 2560 เป็นผลให้กำลังการผลิตของโรงกลั่นลดลงประมาณ 58,000 บาร์เรลต่อวันในช่วงการหยุดซ่อมบำรุงดังกล่าว
ทั้งนี้บริษัทคาดว่าการซ่อมบำรุงเพื่อเพิ่มประสิทธิภาพในการกลั่นดังกล่าวจะไม่ส่งผลกระทบต่อยอดขายของบริษัทอย่างเป็นนัยสำคัญ เนื่องจากบริษัทได้มีการจัดเตรียมและจัดหาผลิตภัณฑ์จากแหล่งอื่นเพื่อให้มั่นใจว่าจะมีการจำหน่ายผลิตภัณฑ์ อย่างต่อเนื่องในช่วงระยะเวลาการหยุดซ่อมบำรุงดังกล่าวแล้ว
อนึ่งการหยุดซ่อมบำรุงในครั้งนี้จะส่งผลให้กำลังการผลิตลดลงทั้งหมด 2.32 ล้านบาร์เรล